महिला सरपंच ने सिर से दुपट्‌टा उतारकर मुख्यमंत्री के पैरों में फेंका, पुलिस ने स्टेज से नीचे उतारा
हरियाणा के सीएम मनोहर लाल के जनसंवाद कार्यक्रम के तीसरे दिन भी विवाद हो गया। बणी गांव की महिला सरपंच ने अपना गले से दुपट्‌टा उतार कर सीएम के आगे फेंक दिया। महिला सरपंच ने अपने संबोधन में बिजली मंत्री रणजीत सिंह पर भी तंज कसे।
हरियाणा के सीएम मनोहर लाल के सिरसा में जनसंवाद कार्यक्रम के तीसरे दिन भी विवाद हो गया। बणी गांव की महिला सरपंच ने अपना गले से दुपट्‌टा उतार कर सीएम के पैरों में फेंक दिया। इसको देखकर वहां खड़ी पुलिस और अफसरों में हड़कंप मच गया। आनन-फानन में महिला को संभाला। फिर उसे पकड़कर स्टेज से नीचे उतार दिया गया। हालांकि इस दौरान CM मनोहर लाल बातों से इस बारे में समझाते दिखे।
महिला सरपंच बोली- हमारे साथ अन्याय हुआ
CM मनोहर लाल के पास स्टेज पर पहुंची महिला सरपंच नैना झोरड़ ने कहा कि उनके गांव के प्राइमरी हेल्थ सेंटर में स्टाफ नहीं है। 25 किमी में कोई कॉलेज नहीं है। BJP का नारा है बेटी बचाओ-बेटी पढ़ाओ। हमारे साथ अन्याय हुआ है।
यह सुनकर सीएम ने कहा कि आप लिखकर दे दो। इस पर महिला सरपंच नहीं मानी। नैना ने कहा कि मैने लोकतांत्रिक चुनाव जीता। सीएम ने रोकने का प्रयास किया। मेरे पति पर जानलेवा हमला हुआ। फिर भी पुलिस ने अभी तक आरोपियों को नहीं पकड़ा। इतना कहते ही सरपंच ने अपने सिर से दुपट्‌टा उतार कर आगे फेंक दिया।
सीएम ने कहा कि मान सम्मान सबके अपने हाथ में है। हमने आपको इज्जत देकर ऊपर बैठाया, इस बात के लिए नहीं बैठाया। इसके बाद सीएम ने भारत माता की जय कहकर कार्यक्रम समाप्त कर दिया। वहीं संतनगर में सीएम ने गांव का पटवार खाना दोबारा से शुरू करने के आदेश दिए। सीडीएलयू में भर्ती प्रकिया की जांच के लिए सीएम ने वीसी की अध्यक्षता में एक कमेटी गठित करके जांच के आदेश दिए है।
पहले दो दिन भी विवाद
सीएम के जनसंवाद कार्यक्रम में सिरसा में किसान नेताओं और आप वर्करों ने विरोध किया। डबवाली में किसानों पर लाठीचार्ज हुआ और पुलिस ने उन्हें हिरासत में लिया है। तीसरे दिन रानियां क्षेत्र में बणी, संतनगर और ओटू में जनसंवाद कार्यक्रम है। बणी में महिला सरपंच ने अपने चुनरी सीएम के पैरों में फेंक दी।
कल कहा था- ये AAP वाला है, इसकी पिटाई करो और बाहर फेंको
सिरसा में रविवार को हुए जनसंवाद में सीएम मनोहर लाल लोगों से नशे को खत्म करने के लिए सुझाव मांग रहे थे। उन्होंने कहा कि अगर किसी के पास कुछ सुझाव हो तो मुझे बताइए। इसी दौरान एक व्यक्ति हंगामा करने लगा। इस पर CM मनोहर बोले- ये राजनीति करने वाला है। आम आदमी पार्टी का कार्यकर्ता है। इसकी पिटाई करो और बाहर फेंको।
ये खबर भी पढ़ें:- 
CM मनोहर लाल के जनसंवाद में बवाल: किसानों पर लाठीचार्ज, AAP नेता को पंडाल से उठाया, रिहाई को लेकर धरने पर बैठे किसान 
हरियाणा सीएम मनोहर लाल के सिरसा में जनसंवाद कार्यक्रम के दूसरे दिन भी बवाल हो गया। डबवाली में कार्यक्रम के दौरान किसानों पर पुलिस ने लाठीचार्ज कर दिया। 40 से 50 किसान मुख्यमंत्री से सरसों खरीद में आ रही परेशानी, सिंचाई के लिए पर्याप्त बिजली न मिलने, आवारा पशुओं की समस्याओं को लेकर मिलना चाहते थे (पढ़ें पूरी खबर)